Document ID: 32005R2124

A BIZOTTSÁG 2124/2005/EK RENDELETE
(2005. december 22.)
a Szerződés I. mellékletében nem szereplő árucikkek formájában Románián kívüli harmadik országokba exportált termékekre vonatkozóan a 800/1999/EK rendelettől való eltérések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1) és különösen annak 8. cikke (3) bekezdésére,
mivel:
(1)
A 3448/93/EK tanácsi rendeletnek a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer és az ilyen visszatérítések összegének megállapítására szolgáló szempontok tekintetében történő végrehajtásáról szóló, 2005. június 30-i 1043/2005/EK bizottsági rendelet (2) 4. cikke előírja, hogy a Szerződés I. mellékletében nem szereplő árucikkek formájában exportált termékeket illetően a mezőgazdasági termékek után járó export-visszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet (3) alkalmazandó.
(2)
A 800/1999/EK rendelet 3. cikke értelmében valamely meghatározott harmadik országba történő importáláskor a visszatérítésre való jogosultság akkor szerezhető meg, amikor differenciált visszatérítés vonatkozik az említett harmadik országra. Az említett rendelet 14., 15. és 16. cikke meghatározza a differenciált visszatérítés kifizetési feltételeit, különösen az áru rendeltetési helyre történő megérkezésének bizonyítékaként felmutatandó dokumentumokat.
(3)
Differenciált visszatérítés esetén a 800/1999/EK rendelet 18. cikkének (1) és (2) bekezdése értelmében a legalacsonyabb visszatérítési rátával kiszámított visszatérítés egy részét az exportőr kérelmére kifizetik, miután igazolást nyújtott be arra nézve, hogy a termék elhagyta a Közösség vámterületét.
(4)
Az Európa-megállodás 3. jegyzőkönyvében található, feldolgozott mezőgazdasági termékekről szóló kereskedelmi megállapodások továbbfejlesztéséről szóló, 2005. július 5-i 3/2005 EU-Románia társulási tanácsi határozat (4) rendelkezik a Szerződés I. mellékletében fel nem sorolt, Romániába 2005. december 1-je után exportált feldolgozott mezőgazdasági termékekre vonatkozó visszatérítések eltörléséről.
(5)
Románia kötelezettséget vállalt arra, hogy a területére behozott árukra kizárólag akkor alkalmazza a preferenciális behozatali rendelkezéseket, amennyiben a szóban forgó áruk olyan dokumentumokkal vannak ellátva, amelyek igazolják, hogy az áruk után nem fizethető export-visszatérítés.
(6)
E rendelkezések fényében átmeneti intézkedésként Románia Európai Unióhoz való esetleges csatlakozására nézve, és a piaci szereplők harmadik országokkal bonyolított kereskedelmében felmerülő fölösleges költségek elkerülése érdekében a 800/1999/EK rendelettől való eltérés helyénvaló, amennyiben differenciált visszatérítések esetén megköveteli a behozatali igazolást. Amennyiben a szóban forgó rendeltetési országra nem rögzítettek export-visszatérítéseket, helyénvaló a legalacsonyabb visszatérítési ráta meghatározásánál ennek figyelmen kívül hagyása.
(7)
Mivel a 3/2005 EU-Románia társulási tanácsi határozatban megállapított intézkedések 2005. december 1-jétől lépnek érvénybe, e rendeletnek a kihirdetését követő napon hatályba kell lépnie.
(8)
Az e rendeletben foglalt intézkedések összhangban vannak a Szerződés I. mellékletében nem szereplő feldolgozott mezőgazdásági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
A 800/1999/EK rendelet 16. cikkétől eltérve, amennyiben a visszatérítés differenciálása Románia esetében kizárólag a visszatérítés rögzítésének elmulasztásából adódik, akkor az 1043/2005/EK rendelet II. mellékletében felsorolt, a 3/2005 EU-Románia társulási tanácsi határozatnak hatálya alá tartozó összes áru utáni visszatérítés kifizetéséhez nem feltétel a behozatali vámalakiságok meglétének igazolása.
2. cikk
A 800/1999/EK rendelet 18. cikke (2) bekezdése értelmében a legalacsonyabb visszatérítési ráta meghatározásakor nem kell figyelembe venni, hogy az 1043/2005/EK rendelet II. mellékletében felsorolt és a 3/2005 EU-Románia társulási tanácsi határozat hatálya alá tartozó áruk Romániába való exportjához nem rögzítették az export-visszatérítéseket.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2005. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. december 22-én.

Labels: 3
15
5
6